Poslednji časovi Čedomilja Mijatovića

Čedomilj Mijatović (1842-1932), poznati srpski ekonomista, književnik, istoričar, političar i diplomata, poslednjih trideset godina svog života uglavnom je proveo u Engleskoj, gde je od 1895. do 1903. godine bio na službi kao ambasador Kraljevine Srbije. Bilten “Društva Oganj za spaljivanje umrlih u Beogradu”, u svom broju 18 od 30. aprila 1933. godine, donosi nam detalje o poslednjim časovima, smrti i kremaciji ovog velikana srpske istorije. Bilten ovog društva izlazio je sa prekidima od 1907. godine. 20. maja 1932. godine spaljen je u Goldersgrin krematorijumu jedan stari srpski državnik, koji je godinama stanovao u Engleskoj. To je Čedomilj Mijatović ministar i poslanik, koji je 15 godina ranije spalio svoju ženu Elodiju, a kad je njemu bilo suđeno da umre, dobrovoljno se spalio u tom krematorijumu u Londonu. Po smrti svoje prve žene pokojni Mijatović se po drugi put oženio i izrodio s njome troje dece. Gospođa Mijatović u jednom pismu, upućenoj porodici pokojnikovoj u Beogradu, opisuje ovako poslednje časove Čede Mijatovića: “Nestalo ga je među nama tiho, moglo bi se reći da je svenuo kao cvet. Lekari nisu mogli ništa više učiniti za njega i ja sam zadovoljna, što smo učinili za njega sve što je bilo moguće. Pažnja i saučešće naših prijatelja mnogo su doprineli da nam umanje bol. Uteha mi je, da se nije mučio. Po svojoj želji bio je spaljen u Goldersgrin-krematoriji u Londonu prošloga petka ujutru. Jugoslovenski ministar sa celim osobljem bio je prisutan. Tri deteta i ja, i mnogobrojni prijatelji bili smo tu. Na odar je položeno mnogo lepih venaca. Za prvo vreme čuvaće se Čedin pepeo u samoj krematoriji. Tu je divan jedan vrt, te mi je žao što vam ne mogu opisati koliko je divno ovo mesto.” Pri spaljivanju pok. Mijatovića bio je prisutan ruski izbeglički vladika Nikolaj sa pravoslavnim sveštenstvom. Golders Green Crematorium postoji i danas, link, u njemu su u poslednjih stotinak godina spaljene mnoge poznate ličnosti, među kojima i pisac romana “Drakula”, Brem Stoker, čiji pepeo i danas počiva na groblju ovog krematorijuma.